
REPUBLIKA HRVATSKA
TRGOVAČKI SUD U ZADRU	
Dr. Franje Tuđmana 35					

U  I M E  R E P U B L I K E   H R V A T S K E 

R J E Š E N J E

Trgovački sud u Zadru, po sutkinji Ani Markač, povodom prijedloga za otvaranje stečajnog postupka nad dužnikom JADRAN INVEST d.o.o., Zadar, Nikole Tesle 12/B, OIB:29833811975, dana 19. rujna 2017.,

r i j e š i o  j e

Obustavlja se stečajni postupak nad dužnikom JADRAN INVEST d.o.o., Zadar, Nikole Tesle 12/B, OIB:29833811975.

Obrazloženje

Nad uvodno označenom pravnom osobom Financijska agencija, RC Split, Podružnica Zadar dana 10. kolovoza 2016. Trgovačkom sudu u Zadru, podnijela je zahtjev za provedbu skraćenog stečajnog postupka.
Zahtjev je podnesen temeljem čl. 429. st. 1. Stečajnog zakona (Narodne novine broj 71/15; dalje SZ) jer je dužnik na dan 18. srpnja 2016. u Očevidniku redoslijeda osnove za plaćanje imao evidentirane neizvršene osnove za plaćanje u neprekinutom razdoblju od 120 dana u ukupnom iznosu od 80.214.698,02 kn. 
Postupajući po zahtjevu Financijske agencije, oglasom ovog Suda od 2. rujna 2016. pozvane su osobe ovlaštene za zastupanje dužnika po zakonu u roku od 15 dana od dana objave oglasa, podnijeti sudu javnobilježnički ovjerovljen popis imovine i obveza na propisanom obrascu, te su pozvani i vjerovnici u roku od 45 dana predložiti otvaranje stečajnoga postupka, sve sukladno odredbama čl. 430. i 431. SZ-a. 
U propisanom roku dužnik je Sudu dostavio javnobilježnički ovjerovljen popis imovine i obveza na propisanom obrascu iz kojeg proizlazi da dužnik u vlasništvu ima imovinu u vidu nekretnina, a također u propisanom roku vjerovnik dužnika Republika Hrvatska, Ministarstvo financija, Porezna uprava, Područni ured Dalmacija, zastupan po Županijskom državnom odvjetništvu podnio je prijedlog za otvaranje stečajnog postupka nad dužnikom jer da prema istome ima dospjelu novčanu tražbinu u iznosu od 428.985,84 kuna.
Rješenjem posl. br. St-991/16-10 od 7. prosinca 2016. Sud je obustavio skraćeni stečajni postupka i to sukladno čl. 433. SZ-a obzirom da nisu bile ispunjene pretpostavke za istodobno otvaranje i zaključenje skraćenoga stečajnog postupka u smislu odredbe čl. 431. istog. Točkom II. istog rješenja Sud je odredio da će po pravomoćnosti istoga sukladno odredbama Stečajnog zakona donijeti rješenje o pokretanju prethodnog postupka odnosno otvaranju redovnog stečajnog postupka nad dužnikom. Rješenje posl. br. St-991/16-10 od 7. prosinca 2016. postalo je pravomoćno dana 29. ožujka 2017. 
Uzimajući u obzir naprijed navedeno Sud je rješenjem posl. br. St-204/17-23 od 28. lipnja 2017. pokrenuo prethodni postupak radi utvrđivanja pretpostavki za otvaranje stečajnog postupka nad stečajnim dužnikom te radi očitovanja o prijedlogu za otvaranje stečajnog postupka. 
Na predmetno ročište održano dana 18. kolovoza 2017. pristupio je zastupnik dužnika po zakonu zajedno sa punomoćnikom, na kojem ročištu je Sudu predložio odgodu predmetnog ročišta jer da postoji mogućno, da dužnik podmiri sve evidentirane, a neizvršene osnove za plaćanje navedene u Očevidniku redoslijeda osnova za plaćanje. Sud je udovoljio zahtjevu zastupnika dužnika po zakonu, te je odgodio predmetno ročište za dan 21. rujna 2017. 
Dana 15. rujna 2017. dužnik je u spis dostavio Potvrdu o blokadi računa i novčanih sredstava ovršenika odnosno dužnika od 15. rujna 2017., a iz koje Potvrde proizlazi da na dan izdavanja potvrde (15. rujna 2017.) nepodmirene obveze u Očevidniku redoslijeda osnove za plaćanje istoga iznose 0,00 kn. 
Prema odredbi članka 128. stavak 9. SZ-a, ako dužnik do završetka prethodnog postupka postane sposoban za plaćanje, sud će postupak obustaviti. 
Budući je Sud utvrdio da je prestao stečajni razlog jer je dužnik do završetka prethodnog postupka postao sposoban za plaćanje, to je isti, a primjenom odredbe čl. 128. st. 9. SZ obustavio konkretni postupak, te riješio kao u izreci ovog rješenja.

U Zadru 19. rujna 2017.    

[bookmark: _GoBack]					                  Sutkinja
						                                        Ana Markač



UPUTA O PRAVNOM LIJEKU:  
Protiv ovog rješenja može se izjaviti žalba u roku od 8 (osam) dana od dostave rješenja, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a). Žalba se podnosi ovom sudu u 2 (dva) istovjetna primjerka, a o žalbi odlučuje Visoki trgovački sud Republike Hrvatske.

Dostaviti: 
· FINA-i, 
· dužniku putem punomoćnika, odvjetnika iz OD Gluić & Ninčević d.o.o., Zadar
· predlagatelju RH putem ŽDO-a u Zadru
· e-Oglasna ploča sudova
· u spis




